# 2. csoport

Második csoportunkat a házaló, adománygyűjtő szokásokhoz fűződő két- vagy többszereplős, felelgetős köszöntő-játékok képezik. Az előző csoporttól eltérően itt nincs összefüggő drámai cselekmény. Gyakori a tréfás vetélkedés. E műfaj párhuzamait főként a lakodalmi vőfélyversekben találjuk.

Példaképpen a Bukovinából Dunántúlra áttelepített kakasdi székelyek karácsonyi köszöntő-játékát közöljük. Szereplői: I. és II. katona és a szamár. A szamár álarcot hord. (Lásd a 7. sz. képmellékletet.)

I. katona

O, emberi nemzet indulj vigságra,
Mert eljött Ur Jézus szegény szállásodra,
Tisztitsd ki házadat, vidd be őtet oda,
Hogy vigye lelkedet boldog mennyországba.

II. katona

Másfelől az angyal serényen eljöve,
Nyáj mellett levő pásztoroknak eme hirt ada:
Gyertek pásztorok gyorsan a városba,
Mert itt fekszik a Jézus a kóró szénába.

I. katona

Jóestét gazda, tölts bort asztalodra,
Itt fogok maradni a zsiros fánkodra.

II. katona

Jóestét kivánok a házigazdának,
De még jobbat a Lenke lányának.
Beköszöntött a tél szürke szakállával,
Kötözöm bocskorom, nem győzöm szalmával.
Adjanak egy tákot vagy egy rossz petákot,
Hadd verjem a komám feje oldalához.

I. katona

Jóestét vitézek, ide hallgassatok,
Jó tormás tyukhussal engem jól tartsatok.
A sárgarépából nekem is adjatok,
Majd ha sok pénzem lesz, fizetni is fogok.

II. katona

Állj fére barátom, hadd szóljak én egyet,
Helyén van az eszem, nem ettem vadmeggyet.
Bort sem ittam kupát hármat-négyet.
De ha volna, innék páros huszonnégyet.

I. katona

Állj félre te félügyü, meszes üstökü,
Fejed olyan, mint a lapostetü,
Gerezdes tetejü, szeder módra termetü.

II. katona

Aj de hetyke legény vagy,
A falunak adósa vagy
És egy fillérnek ura nem vagy.

I. katona

Mikor én a királynál délebéden voltam,
Tizenkettő közül a legokosabb voltam.

II. katona

Hej barátom hogy megnőttél
Talán napkeletről j jöttél?
Füzfakard éles-e a kezedbe?
Káposztalapuból süveg a fejedbe.

I. katona

Nem verselek többé, mert meg is untátok,
Garasaitokat pad alá dobjátok,
Tiz forintosaitokat mind nékem adjátok.

II. katona

Lyukas a kend háza sarka,
Piros a kend lánya arca.
Adja nékem kend a lányát,
Majd béfödöm én a házát.

I. katona

Tizenhárom rucatojás,
Enyém vagy te kék rokolyás,
Huzzad nekem te muzsikás.

(Megjegyzés: a játékot Bukovinából hozták magukkal. Volt, amikor nem egy, de három szamár is követte a játékosokat, ők szedték össze az ajándékokat. A begyűlt pénzt és pálinkát a vízkeresztkor tartott bál költségeire fordították.)*

Változatok

Jó estét gazda, tölts bort asztalodra,
Itt fogok maradni a zsiros fánkodra.
– – – – – – – – – – – – – – – – – – – – –
Jó estét ez házi gazdának,
Annál jobban Julcsa nevű lányának.
Beköszöntött a tél szürke szakállával,
Kötöm a bocskorom, nem győzöm kapcával.
Adjanak egy tákot, vagy egy rossz patákot,
Hogy verjem a pajtásom feje oldalához.
– – – – – – – – – – – – – – – – – – – – –
Egyszer egy időben, két kerek erdőben
Szarkák verekedtek, szarka királyné meghallotta
S a szunyog lábát kirántotta.
S amig a szarka orvosért düllöngött,
Addig a szunyog megdöglött.
–– – – – – – – – – – – – – – – – – – – – –
Csilipot-csalapot, szerencsés jónapot,
Nálunk nem így áll az állapot.
Nálunk lőccsel verik a papot,
Mert a kocsmába elkapott.
–– – – – – – – – – – – – – – – – – – – –
Nem verselek többet, már meg is untátok,
Garasaitokat pad alá hányjátok,
Százforintosokat meg a zsebembe rakjátok.
–– – – – – – – – – – – – – – – – – – – –
Nem beszélek többet haszontalanságot,
Hétszer összejártam az egész világot,
Láttam szunyogbőrből készített nadrágot,
Láttam, hogy egy nyul egy medvét megtámadott.
Egyszer egy nagy roppant erdőn sétáltam,
Lovamat egy dohányoszlopba megkötöttem,
Magam egy friss fánkba belekeveredtem,
S másnap egy sült tyukkal összeverekedtem,
Kevés órák mulva amint onnat elébbmentem,
Egy borpatakba szinte belévesztem.
Üggyel-bajjal amint onnat kieveztem,
Egy kürtös kalácsnak oldalába béestem.
De én még abból is kirágtam magamat,
És vigan cincogtattam rezes sarkantyumat.
Még annál is értem nagyobb csodát,
Láttam egy csokrába hetvenhét boszorkányt.
Kigyót békát ettek, süttek, főztek folyvást,
Szunyogszalonnával készítettek rántást.
Csakugyan nem tréfa, ne is mulassatok
Annál jobb lesz inkább a muzsikusoknak szóljatok,
S egy vig nótát elhozassatok!

(Gyűjtő: Dégh Linda és Dömötör Tekla)