A következőkben néhány példával illusztrálom az ünnepi népköltészetnek az előző fejezetben történt csoportosítását. E példatárban semmiféle teljességre sem törekszem; az ünnepi népköltészet egészének vizsgálatánál ugyanis szükséges lenne az ünnepkörökhöz, jeles napokhoz fűződő költői alkotások minden típusának s azok változatainak közlése, valamint az egyes típusoknak területi rendszerezése is. (Ilyen területi rendszerezésre eddig csak a Magyar Népzene Tára II. kötetében történt kísérlet, ahol azonban csak a dallammal együtt feljegyzett típusok térképre vetítése történt meg.)

Példáimat részben a történeti emlékekből, másrészt a legújabbkori anyagból, lehetőleg kevéssé ismert változatokból vagy saját gyűjtésemből vettem. (Tehát a közismert, sokszor publikált szövegeket, mint a regös-misztériumok, figyelmen kívül hagytam.)