Egy dunántúli karácsonyi játékot MATHIA KÁROLY publikált a sárospataki könyvtár egy kézirata, Herschmann István cisztercita áldozópap énekszövegkönyve nyomán. (MATHIA KÁROLY 1954. 19–27.) Címe: Három Szent Királyok utazása, az az Némely rendes Magyar versek, mellyekben le irattatik az három sz. Királyoknak Csillag vezérlése által Betlehembe az ujonnan Született Királynak Jezusnak köszöntésére és imádására való utazások mellyet Leg elsőben Székes fejér vári Magyar népnek kivánságára, az után Nagy Győr-városának nagyobb Vigasságára illendő pompával szolgai kötelességekbül repraesentálták némely érdemes ifjak Deákok. Ao. 1767 és 1768 dik esztendőben.